31995R0553
L 056/1
JURNALUL OFÍCIAL AL UNIUNII EUROPENE
REGULAMENTUL (CE) NR. 553/95 AL COMISIEI
din 13 martie 1995
de modificare a Regulamentului (CE) nr. 3223/94 de stabilire a normelor de aplicare a regimului de import al fructelor și legumelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1035/72 al Consiliului din 18 mai 1972 privind organizarea comună a pieței în sectorul fructelor și legumelor (1), modificat de Actul de aderare a Austriei, Finlandei și Suediei și de Regulamentul (CE) nr. 3290/94 (2), în special articolul 23 alineatul (2),
având în vedere Regulamentul (CEE) nr. 3813/92 al Consiliului din 28 decembrie 1992 privind unitatea de cont și ratele de conversie care trebuie aplicate în cadrul politicii agricole comune (3), modificat ultima dată de Regulamentul (CE) nr. 150/95 (4), în special articolul 3 alineatul (3),
având în vedere Regulamentul (CE) nr. 3311/94 al Consiliului din 20 decembrie 1994 privind amânarea cu o lună a aplicării dispozițiilor regimului agromonetar în vigoare la 31 decembrie 1994 și stabilirea cursurilor de schimb agricole ale noilor state membre (5), în special articolul 1 paragraful al doilea,
întrucât este necesar să se precizeze și să se modifice anumite dispoziții din Regulamentul (CE) nr. 3223/94 al Comisiei (6); întrucât este necesar, într-adevăr, să se definească noțiunea de „importator” pe baza Regulamentului (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (7), modificat de Actul de aderare a Austriei, Finlandei și Suediei și să se completeze lista piețelor reprezentative prevăzută la articolul 3;
întrucât suma forfetară de 5 ECU prevăzută la articolul 4 alineatul (1) din Regulamentul (CE) nr. 3223/94 este exprimată fără a se ține seama de factorul de corecție de 1,207509 care afecta cursul de schimb agricol până la 31 ianuarie 1995; întrucât este necesar să se aplice acestei sume forfetare, de la 1 ianuarie 1995, derogarea prevăzută în Regulamentul (CE) nr. 3311/94;
întrucât este, în consecință, necesar să se prevadă ca elementele cifrate, pe baza cărora se constituie garanția, să fie identice cu cele care figurează în Regulamentul (CEE) nr. 2913/92 și aceasta de la 1 ianuarie 1995;
întrucât măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
Regulamentul (CE) nr. 3223/94 se modifică după cum urmează.
1.
La articolul 1 se adaugă următorul paragraf:
„În sensul prezentului regulament, prin «importator» se înțelege declarantul în sensul articolului 4 punctul 18 din Regulamentul (CEE) nr. 2913/92.”
2.
La articolul 3 alineatul (1), a cincea și a opta liniuță se înlocuiesc cu următorul text:
„-
Regatul Spaniei:
Madrid, Barcelona, Sevilla, Bilbao, Zaragoza, Valencia;
-
Republica Italiană:
Milano, Bologna.”
3.
La articolul 4 alineatul (1) se adaugă următorul paragraf:
„Această sumă forfetară este exprimată fără să se țină seama de factorul de corecție de 1,207509 care afecta cursul de schimb agricol până la 31 ianuarie 1995.”
4.
La articolul 5 alineatul (1) litera (a), paragraful al doilea se înlocuiește cu următorul text:
„În cazul în care prețurile indicate mai sus sunt mai mari cu mai mult de 8 % față de valoarea forfetară în vigoare pentru produsul respectiv la acceptarea declarației de punere în liberă circulație, importatorul trebuie să constituie garanția prevăzută la articolul 248 alineatul (1) din Regulamentul (CEE) nr. 2454/93. În acest scop, valoarea drepturilor de import de care mărfurile pot fi în cele din urmă pasibile este valoarea drepturilor pe care le-ar fi plătit dacă clasificarea s-ar fi efectuat pe baza valorii forfetare respective.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Punctele 3 și 4 de la articolul 1 se aplică de la 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 martie 1995.